Grondwethof lewer uitspraak teen EFF oor betreding, aanhitsing(Foto: EFF/Twitter) Die sakegroep Sakeliga verwelkom die uitspraak van die Grondwethof vandag, naamlik dat betreding ’n misdaad bly, in teenstelling met die aansprake van Julius Malema en die EFF. Sakeliga verwelkom ook die hof se instandhouding van Malema en ander se aanspreeklikheid vir die misdaad van aanhitsing, alhoewel beperk tot ernstige misdrywe. Sakeliga is bly om as amicus curiae die Grondwethof te kon bystaan in hierdie saak tussen die Ekonomiese Vryheidsvegters en Julius Malema v die minister van justisie en korrektiewe dienste en ŉ ander. “Malema en die EFF wou, deur agter die vaandel van vryheid van spraak weg te kruip, aanspreeklikheid vir kriminele oortredings ontsnap,” sê Piet le Roux, uitvoerende hoof van Sakeliga. “Hierdie uitspraak steek daar ŉ stokkie voor, ondersteun die kantoor van die Nasionale Direkteur van Openbare Vervolging (NDOV) in sy vermoë om te vervolg, versterk die regsorde, verbeter die sakeomgewing, en is in die openbare belang. Dit is bevredigend om ’n rol daarin te kon speel.” Sakeliga het tydens die hofverrigting in Februarie 2020 geargumenteer teen die applikante se poging om belangrike dele van die Wet op Oproerige Byeenkomste (17 van 1956) en die Wet op Betreding (6 van 1959) ongeldig te laat verklaar, wat hulle vrypas sou gee om hul volgelinge tot onwettige grondbesettings aan te hits. Die saak het gespruit uit die applikante se pogings deur die loop van jare om vervolging vir die misdaad van aanhitsing te ontsnap. Soos aangedui in hofstukke is daar verskeie soortgelyke klagtes teen Malema hangend, naamlik dat hy “onregmatig en doelbewus sy Ekonomiese Vryheidsvegter-volgelinge en/of ander aangehits, opgesteek, beveel, of ingespan het om ŉ misdaad te pleeg, in besonder: betreding … deur onwettig enige oop grond te beset …”. Mettertyd het die NDOV besluit om Malema te vervolg. Nadat hy van die vervolging in kennis gestel is, het Malema en die EFF probeer om skuldigbevinding vry te spring deur die grondwetlikheid van die Wet op Oproerige Byeenkomste en die Wet op Betreding te bevraagteken. Vuyani Pambo, woordvoerder van die EFF, het intussen in ŉ verklaring gesê die EFF verwelkom ook die uitspraak. “Die uitspraak kom as ŉ gevolg van die EFF wat die Grondwethof genader het om te wys dat hierdie rassistiese en despotiese wet ongrondwetlik is, ná dit deur die NDOV gebruik is om die EFF-president en bevelvoerder Julius Malema te vervolg. Die ANC maak al sedert 2015 van dié ongrondwetlike en ondemokratiese wetgewing gebruik om die EFF-president te vervolg wanneer hy korrek verklaar dat ons mense die grond moet beset waar hulle dit benodig. Die Grondwethof se besluit om hierdie argaïese en ongrondwetlike rassistiese stuk wetgewing ongeldig te verklaar, beteken dat die aanklagte teen ons president nie meer kan voortgaan nie.”